ТIэунейрэ дунейпсо чемпион
Инджылызым хыхьэ Бирмингем къалэм гъатхэпэм и 1 — 4-хэм щызэхэтащ атлетикэ псынщIэмкIэ пэшхэм щызэпеуэ 17-нэ дунейпсо чемпионат. Абы текIуэныгъэр къыщихьащ икIи тIэунейрэ дунейпсо чемпион щыхъуащ лъагэу дэлъеинымкIэ спортсмен цIэрыIуэ, Къэбэрдей-Балъкъэрым щыщ Ласицкене (Кучинэ) Марие.
Зэхьэзэхуэм и пэм къыщыщIэдзауэ абы зыхуигъэувыж лъагапIэхэр тынш дыдэу къызэринэкIащ. Апхуэдэу ар щхьэпрылъащ сантиметри 184-м, 189-м, 193-м, 196-м. АдэкIэ, сытым дежи хуэдэу, зэхьэзэхуэр щекIуэкI утыкум и закъуэу къинащ. Сантиметри 196-м щхьэпрылъа нэужькIэ дыщэ медалыр къызэрихьынур наIуэ хъуа пэтми, Марие лъагапIэр иригъэIэтащ сантиметр 201-м нэс. ЕтIуанэ бгъэдыхьэгъуэм абыи щхьэпрылъащ. КъыкIэлъыкIуэу Ласицкене зрипщытащ Урысейм и рекордым — сантиметр 207-м. АрщхьэкIэ 2011 гъэм Чичеровэ Аннэ игъэува рекордым щхьэпрылъыфакъым. Иджырей дунейпсо чемпионатым дыжьын медалыр къыщызыхьа, 2016 гъэм дунейпсо чемпион хъуа, США-м щыщ Каннигхэм Вашти Марие сантиметри 8-кIэ (сантиметри 193-рэ) къыкIэрыхуащ. Жэз медалыр къылъысащ Италием къикIа Трост Алессие.
Фигу къэдгъэкIыжынщи, 2017 — 2018 зэхьэзэхуэ лъэхьэнэм къриубыдэу Ласицкене Марие зыхэта зэIущIэ 38-ми текIуэныгъэ къыщихьащ. Габрилян Геннадий и гъэсэным дызэрыт илъэсыр къызэрихьэрэ зэхьэзэхуи 8-м пашэныгъэр щиубыдащ.
2017 гъэм къигъэлъэгъуа зэфIэкI лъагэхэр къалъытэри, Ласицкене Марие «Илъэсым и спортсмен нэхъыфI» цIэр къыфIащащ.
Бирмингем щекIуэкIа дунейпсо зэхьэзэхуэм лъагэу дэлъеинымкIэ цIыхухъухэм я дежи текIуэныгъэр къыщихьащ Урысейм щыщ Лысенкэ Данил. Абы къызэринэкIащ сантиметр 236-рэ лъагагъыр.
ЖЫЛАСЭ Замир.
